L-Awtorità tal-Ippjanar tippreferi tiffoka l-attenzjoni tagħha fuq santwarju żgħir u sabiħ fil-Għargħur milli fuq il-bini ikrah kollu li qed jippermettu li jinbena. Imma x'jiddifferenzja eżattament is-sabiħ mill-ikrah? Meta wieħed jaħseb dwar l-arkitettura f'Malta, wieħed jaħseb f'binjiet mibnija mill-Kavallieri ta' San Ġwann bħall-Berġa ta' Kastilja fl-istil Barokk Spanjol, jew forsi triq b'gallariji tradizzjonali Maltin, jew saħansitra bliet qodma bħall-Imdina bil-fortifikazzjonijiet tagħha. Iżda r-realtà hi li qed ngħerqu f'baħar ta' bini tal-konkrit u bla ruħ li l-Awtorità tal-Ippjanar tippermetti li jinbena. Pjuttost nibnu biex nimmassimizzaw il-profitt milli biex nimmassimizzaw is-sbuħija. Għat-turisti, dan ifisser il-qerda tal-karattru tradizzjonali Malti li jiġu biex jaraw, u għan-nies lokali, ifisser li jqumu u jsibu blokka ta' appartamenti ta' madwar għaxar sulari timblokka veduta li xi darba kellhom. Wieħed jista' jistaqsi, jekk l-ekonomija tikber, għaliex għandu jimpurtana minn affarijiet bħall-isbuħija? L-isbuħija hija importanti? It-tweġiba qasira hija, iva. Mhijiex biss ħaġa suġġettiva iżda ħtieġa universali tal-bnedmin. Jekk inkomplu ninjoraw il-kerh ta' pajjiżna ser insibu lilna nfusna abitanti ta' deżert spiritwali. Kieku kellek tistaqsi x'inhu l-punt tal-isbuħija għal persuna edukata tas-seklu 18 u 19, huma kienu jgħidulek li l-isbuħija hija valur importanti daqs il-verità u t-tjubija. L-arkitettura (jekk tista' saħansitra ssejjħilha hekk) li qed naraw tiżdied kuljum fil-gżira tagħna, hija bla ruħ u sterili. M'għandha l-ebda valur għajr dak utilitarju – xi ħaġa għandha valur jekk għandha użu, allura x'inhu l-użu tal-isbuħija? Is-soċjetà dejjem aktar konsumista tagħna tpoġġi l-utilità l-ewwel, u l-isbuħija xejn ħlief forsi effett sekondarju. Ornamenti jeħilsuna minn sempliċiment funzjoni, u jissodisfaw il-ħtieġa tagħna għall-armonija. B'xi mod, huma jfakkruna li għandna aktar minn bżonnijiet prattiċi biss. Aħna mhux biss irregolati mill-aptit tal-annimali iżda għandna bżonnijiet spiritwali u morali wkoll, u jekk dawk il-bżonnijiet ma jkunux sodisfatti, l-anqas aħna ma nkunu. Ħares lejn il-kuntrast bejn il-Belt Valletta u Tas-Sliema minn nofs il-port. Minn naħa waħda, tara l-koppla kbira tal-Bażilika tal-Madonna tal-Karmnu, waħda mill-aktar visti ikoniċi tagħna, li saħansitra npoġġu fuq kartolini u reklami. Issa agħti ħarsa lejn in-naħa opposta, ma tarax vista ordnata u estetikament pjaċevoli. Dak li tara huwa kopja irħis ta' Dubai, xejn ħlief mostri tal-konkrit li ma jispiċċaw qatt jitilgħu fuq xulxin u jivgaw kull xaqq ta` veduta. Għandna nikkunsidraw lilna nfusna xxurtjati li qed nibnu fuq il-kisbiet tal-antenati tagħna, u li hu mportanti issa hu li nżommuhom u mhux narmuhom. Huma jagħtuna sens ta' appartenenza, identità li hija endemika għal dan il-qasam tad-dinja biss. Nikkonkludi bi kwotazzjoni mill-filosfu Ingliż Sir Roger Scruton, "Affarijiet tajbin jinqerdu faċilment iżda ma jinħolqux faċilment."